B. Bugár, podpredseda NR SR: (2004-06-24):
Pán predseda, nech sa páči, informujte Národnú radu o výsledku prerokovania tohto vládneho návrhu zákona v jednotlivých výboroch. J. Drgonec, poslanec: Ďakujem. Ústavnoprávny výbor Národnej rady Slovenskej republiky ako gestorský výbor k vládnemu návrhu zákona o mediácii a o doplnení niektorých zákonov, ďalej budem hovoriť len gestorský výbor, podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku spoločnú správu výborov Národnej rady Slovenskej republiky. Národná rada Slovenskej republiky uznesením z 2. marca 2004 č. 796 pridelila vládny návrh zákona o mediácii a o doplnení niektorých zákonov, tlač 549, na prerokovanie týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre hospodárstvo, privatizáciu a podnikanie a Výboru Národnej rady Slovenskej republiky pre sociálne veci a bývanie. Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona. Ústavnoprávny výbor Národnej rady Slovenskej republiky rokoval o návrhu štyrikrát - 20. apríla, 29. apríla, 9. júna 2004. Uznesením č. 442 odporučil Národnej rade Slovenskej republiky odložiť rokovanie na neurčito vzhľadom na rozsiahle výhrady proti jeho obsahu, vzhľadom na nejasné a nejednoznačné ustanovenia návrhu, nesystémové spracovanie, legislatívnotechnické nedostatky a iné, a to až do ich odstránenia. Uznesením č. 442a z tých istých dôvodov odporučil ústavnoprávny výbor nezaradiť návrh predmetného zákona na rokovanie májovej schôdze. Deviateho júna ústavnoprávny výbor schválil rozsiahly počet pozmeňujúcich a doplňujúcich  návrhov, ktoré riešia nedostatky, voči ktorým mal ústavnoprávny výbor výhrady. Ústavnoprávny výbor však 9. júna neprial platné uznesenie, nakoľko odporúčajúce uznesenie návrhu zákona schváliť v znení pozmeňujúcich a doplňujúcich návrhov nezískalo súhlas potrebnej nadpolovičnej väčšiny prítomných poslancov podľa § 52 ods. 4 zákona o rokovacom poriadku. Procedurálnym návrhom ústavnoprávny výbor otvoril opätovne rozpravu k návrhu zákona na schôdzi 14. júna. V ten deň prijal uznesenie č. 558, ktorým odporučil vládny návrh zákona schváliť. Vládny návrh zákona o mediácii a o doplnení niektorých zákonov, tlač 549, odporúčali Národnej rade schváliť aj ďalšie výbory, ktorým bol návrh pridelený, a to Výbor Národnej rady pre hospodárstvo, privatizáciu a podnikanie uznesením č. 312 zo 16. apríla 2004 a Výbor Národnej rady Slovenskej republiky  pre sociálne vecí a bývanie uznesením č. 218 z 20. apríla 2004. Z uznesení jednotlivých výborov Národnej rady vyplynuli rozsiahle  pozmeňujúce a doplňujúce návrhy. Hovoríme o 23 bodoch pozmeňujúcich a doplňujúcich návrhov uvedených v materiáli, ktorý je pred vami v bode IV na strane 3 až 9 s tým, že gestorský výbor odporúča hlasovať o pozmeňujúcich a doplňujúcich návrhoch nasledovne. Po a spoločne o bodoch 1, 2, 3, 4, 5, 6, 7, 9, 11, 12, 13, 14, 15, 16, 17, 18, 19, 20, 21, 23 s návrhom gestorského výboru schváliť ich a po b spoločne o bodoch 8, 10, 22 s návrhom gestorského výboru neschváliť ich. Toľkoto, pán predsedajúci, k správe gestorského výboru. Otvorte, prosím, rozpravu.